គណបក្ស​សង្គ្រោះជាតិ​ទាមទារ​ឱ្យ​បោះឆ្នោត​ជា​ថ្មី​នៅ​បី​ខែ​ទៀត
មហា​បាតុកម្ម​ដែល​ដឹកនាំ​ដោយ​គណបក្ស​សង្គ្រោះជាតិ​នៅ​ថ្ងៃទី​បី​នេះ​បាន​ធ្វើ​ឡើង​ក្រោម​មេឃភ្លៀង​តាំង​ពី​ព្រឹក​រហូត​ដល់​ពេល​យប់។​
ភ្នំពេញ — មេដឹកនាំគណបក្សសង្គ្រោះជាតិនៅថ្ងៃអង្គារនេះបានដាក់ឱសានវាទដល់រដ្ឋាភិបាលរបស់លោកនាយករដ្ឋមន្ត្រីហ៊ុន សែន រយៈពេលតែបីខែប៉ុណ្ណោះដើម្បីឱ្យរៀបចំការបោះឆ្នោតឡើងវិញ។ ការដាក់ឱសានវាទរបស់ថ្នាក់ដឹកនាំគណបក្សសង្គ្រោះជាតិបានកើតមានឡើងចំពេលដែលគណបក្សនេះបានដឹកនាំធ្វើមហាបាតុកម្មគ្មានពេលកំណត់ឈានដល់ថ្ងៃទីបីដោយមានមនុស្សចូលរួមជាច្រើនពាន់នាក់។ លោក កឹម សុខា អនុប្រធានគណបក្សសង្គ្រោះជាតិបានប្រកាសប្រាប់ក្រុមបាតុករថា បើរដ្ឋាភិបាលមិនធ្វើតាមសំណើរបស់ក្រុមបាតុករទេនឹងមានចលនាមហាជនដោយសន្តិវិធីដើម្បីទាមទារឱ្យលោកនាយករដ្ឋមន្ត្រីហ៊ុន សែនចុះចេញពីមុខតំណែងឱ្យទាល់តែបាន។ លោកនិយាយថា៖ «ពីព្រោះកាលណាគេមិនរកយុត្តិធម៌ស៊ើបអង្កេតទេត្រូវបោះឆ្នោតឡើងវិញហើយបើមិនបោះឆ្នោតឡើងវិញទេមានន័យថាគេបង្កើតការឈឺចាប់ឱ្យប្រជារាស្ត្រហើយ។ ទោះជាយើងខ្ញុំតំណាងឱ្យគណបក្សសង្គ្រោះជាតិ ខំឃាត់ក៏ឃាត់លែងបានហើយពីព្រោះប្រជាពលរដ្ឋគាត់លែងព្រម។ ប្រជាពលរដ្ឋគាត់ប្រើប្រាស់កម្លាំងគាត់ទាមទារប៉ុន្តែអហិង្សា»។ គណបក្សសង្គ្រោះជាតិដឹកនាំដោយលោក សម រង្ស៊ី និង លោក កឹម សុខាបានចាប់ផ្តើមដឹកនាំធ្វើមហាបាតុកម្មជាថ្មីម្តងទៀតដោយគ្មានកាលកំណត់ដើម្បីទាមទារឱ្យបោះឆ្នោតឡើងវិញ។ លោក ទេព នីថា អគ្គលេខាធិការនៃគណៈកម្មាធិការជាតិរៀបចំការបោះឆ្នោតបានបញ្ជាក់ថាការធ្វើបាតុកម្មទាមទារជាសិទ្ធិរបស់គណបក្សនយោបាយតែគ្មានច្បាប់ណាមួយដែលបញ្ជាក់ថាអាចបោះឆ្នោតឡើងវិញទេ។ លោកនិយាយថា៖ «យើងនិយាយតាមផ្លូវច្បាប់នៃការបោះឆ្នោត ការបោះឆ្នោតហ្នឹងគឺថា ការងារបោះឆ្នោតទាំងបច្ចេកទេសទាំងតាមផ្លូវច្បាប់គឺត្រូវបានដោះស្រាយចប់អស់ហើយ។ ដល់អញ្ចឹងអ្វីៗទាំងអស់នេះវា ការទាមទាររបស់គាត់មិនដឹងស្ថាប័នណាជាអ្នកទទួលខុសត្រូវធ្វើការងារហ្នឹងទេ»។ មហាបាតុកម្មដែលដឹកនាំដោយគណបក្សសង្គ្រោះជាតិនៅថ្ងៃទីបីនេះបានធ្វើឡើងក្រោមមេឃភ្លៀងតាំងពីព្រឹករហូតដល់ពេលយប់។ ក្រុមបាតុករភាគច្រើនពាក់អាវភ្លៀងនិងស្រែកទាមទារឱ្យបោះឆ្នោតឡើងវិញ។ ចំណែកក្រុមបាតុករខ្លះទៀតទាមទារឱ្យលោកនាយករដ្ឋមន្ត្រីហ៊ុន សែនចុះចេញពីមុខតំណែង។ ប្រជាពលរដ្ឋមួយរូបមកពីសង្កាត់ចោមចៅក្រុងភ្នំពេញ កំពុងឈរស្រែកនៅទីលានប្រជាធិបតេយ្យបានបញ្ជាក់ថា៖ «ខ្ញុំចូលរួមខ្ញុំចង់បានឈ្នះឆ្នោតចង់បានអំណាចមកយើង។ បើទុកឱ្យពួកហ្នឹងកាន់ទៀតហិនហោចប្រទេសជាតិហើយ»។ ក្រុមកម្លាំងមានសមត្ថកិច្ចមានចំនួនតិចតួចប៉ុណ្ណោះបានដាក់ពង្រាយជុំវិញទីលានប្រជាធិបតេយ្យ។តែគ្មានការប៉ះទង្គិចណាមួយបានកើតឡើងទេរវាងក្រុមបាតុករនិងកងកម្លាំងមានសមត្ថកិច្ចនៅថ្ងៃទីបីនេះ។ មេដឹកនាំគណបក្សសង្គ្រោះជាតិគឺលោក សម រង្ស៊ី និងលោកកឹម សុខាបានធ្វើដំណើរតាមរថយន្តជាមួយក្រុមបាតុករដែលហែរក្បួនតាមម៉ូតូពីក្រោយបានហែរក្បួនតាមវិថីមួយចំនួនក្នុងទីក្រុងភ្នំពេញក្រោយមកមេដឹកនាំទាំងពីរបានវិលចូលទីលានប្រជាធិបតេយ្យវិញ៕